Arne Berggren
Store norske leksikon,Språk og litteratur,Litteraturtyper,Barne- og ungdomslitteratur,Norsk barne- og ungdomslitteratur etter 2000
Arne Berggren er en norsk forfatter, musiker og TV-produsent. Han startet forfatterkarrieren med hovedsakelig å skrive barne- og ungdomsbøker, men har i de senere år flyttet tyngdepunktet over til film og scene.
Bakgrunn Berggren er født og oppvokst på vestkanten i Oslo. Han studert offentlig rett ved Universitetet i Oslo og har utdannelse i markedskommunikasjon og markedsøkonomi fra Høyskolen Kristiania. Berggren har hatt en allsidig karriere innen musikk, litteratur, teater, TV, film og reklame. Han er nå daglig leder og produsent i TV-selskapet Shuuto. Forfatterskap Hoveddelen av Berggrens forfatterskap er barne- og ungdomslitteratur. Han har skrevet både prosa og dramatikk for denne målgruppen. Når han skriver dramatikk, er det likevel mest for voksne. I tillegg har han gitt ut essayer og tre romaner for voksne lesere. Han debuterte i 1991 med en novellesamling for ungdom, Frøken brenner! og andre historier om kjærlighet, død og råtne rampestreker. Både denne og senere bøker er preget av en burlesk og til dels svart humor. Noen av dem har thrillerkarakter. Tre slike thrillere er Stillemannen (1992), Vanessa (1993) og Den ømme morderen (1994).I de fem bøkene om Aldo Monrad, Kornetten (1995), Dronningen (1996), Fisken (1997), Meningen med livet (1999) og Konfirmanten (2009), er humoren mer løssluppen og vittig. Det ligger fortsatt et sårt alvor i underteksten, men med jeg-fortellerens ironi, skarpe observasjoner og ville sexfantasier tar forfatteren et langt skritt vekk fra det mørke og tidvis truende landskapet i de første ungdomsbøkene. Aldo Monrad, verdens verste tenåring, opptrer også en periode som tegneseriestriper i Aftenposten, og karakteren får sitt eget tegneseriealbum i 2010, tegnet av Berit Sømme.Barnelitteraturforsker Svein Slettan har påpekt at Berggren i all sin ungdomslitteratur viser fram gutter som sliter med å finne gode maskuline rollemodeller. I de fire første ungdomsbøkene fører det til vold og overskridelser av samfunnsnormer, mens de fem Aldo Monrad-bøkene kan leses som et humoristisk oppgjør med det tradisjonelle mannsidealet. Når Berggren skriver for barneleseren er det stort sett lettlestbøker for de yngste leserne. Vi kan grovt dele disse utgivelsene i to grupper: Bøkene om Bobben (1999 og 2001), Biene (2003), Torsketryne (2004), Gutten som hatet fotball (2007) og Ferieplageren (2011) bygger handlingen primært rundt humor og komiske situasjoner, mens Det onde (2005), Spillet (2006) og Hevnen (2008) tilhører spenningssjangeren. Samtidig vet Berggren å bruke spenning og humor som virkemidler i alt han skriver, så skillet er ikke spesielt skarpt.Ellers har Berggren skrevet to billedbøker og ei høytlesningsbok for de minste. De siste årene har spenningsserien Dauinger kommet ut parallelt i bokhyllene og på TV-skjermen. Med Dauinger er det første gang Berggren skriver for mellomtrinnet. I serien, som foreløpig teller fire bøker og en TV-sesong, følger vi Steffen og pappaen hans på spøkelsesjakt, noe som er både morsomt og skummelt. Berggren har etter hvert en stor produksjon av dramatiske tekster til scene og film. Han var først manusforfatter for NRK-produksjonen Halvveis til himmelen i 1994 og debuterte som dramatiker med novellefilmen Svev (1996) regissert av Mona Hoel. Han skrev manus til thrilleren Weekend sammen med Erik Gustavsen i 1998. Siden har han skrevet manus og bidratt til en rekke ulike TV-produksjoner både i NRK og TV 2, og i 2017 og 2018 var han produsent for sine egen serier Elven og Rekyl på TV3. Serien Outlier (2020) ble produsert for HBO Nordic.I 1998 fikk Berggren satt opp Sexy, en dramatisk tekst for ungdom, på Oslo Nye Teater. Samme år satte Brageteatret opp det andre ungdomsstykket hans, Kål og karri, som Berggren har skrevet sammen med Sverre Knudsen. Begge tekster er humoristiske, og Sexy bygger løst på bøkene om Aldo.Berggrens øvrige scenedramatikk er enten familieforestillinger eller har en voksen målgruppe. Mange av stykkene hans har blitt til i samarbeid med koreograf og danser Sigrid Edvardsson. Når Berggren skriver for TV og film, er det meste mørk realisme eller komikk, i tråd med hans øvrige forfatterskap. Dette gjelder bare delvis når han skriver for scenen. Ett av flere unntak er Riksteaterets storsatsning Dråpen (2009). Her er Berggrens tekst en fabel som tematiserer klimaspørsmålet, og oppsetningen understreker det fantastiske ved hjelp av nysirkusartister, gigantiske dukker og video. Musikk Som musiker er Berggren mest kjent som låtskriver og den ene halvdelen av duoen Dronning Mauds Land. Kona Ingeborg Magerøy var vokalisten. Berggren spilte trommer og keyboard i tillegg til å produsere de fire utgivelsene deres: Dronning Mauds Land (1990), Noe som har hendt (1992), Tiden kler seg naken (1995) og Smelter på tungen (1998). Han har også spilt i The Tunicates, Lumbago og Beranek band. Utmerkelser For Stillemannen, som ble utgitt i 1992, mottok Berggren årets Kritikerpris for beste barne- og ungdomsbok. I 1996 mottok han Sonja Hagemanns barne- og ungdomsbokpris for Dronningen, bok nummer to i serien om Aldo Monrad. Utgivelser Snøfrid (dramatikk, 2018)  Dauinger. Døden svarer (barnebok, Kagge, 2014)  Dauinger. Pakten (barnebok, Kagge, 2013)  Dauinger. Rubinen (barnebok, Kagge, 2012)  Dauinger. Ute av tiden (barnebok, Kagge, 2011)  Ferieplageren (lettlest, Cappelen Damm, 2011)  Aldo Monrad (tegneserie for ungdom, Aschehoug, 2010)  Fersk gjerning (monolog, 2010)  Hvor er vinter? (bildebok, Aschehoug, 2010)  Aldo Monrad. Konfirmanten (ungdomsbok, Aschehoug, 2009)  Dråpen (dramatikk, 2009)  Hevnen (lettlest, Aschehoug, 2008)  Gutten som hatet fotball (lettlest, Aschehoug, 2007)  Shukahara (dramatikk, 2007)  Snø og ild (musikal, 2007)  Spillet (lettlest, Aschehoug, 2006)  Sidespor (dramatikk, 2006)  Det onde (lettlest, Aschehoug, 2005)  En intens motvilje mot allsang (dramatikk, 2004)  Torsketryne (lettlest, Damm, 2004)  Advent (roman, Tiden, 2004)  Arvelig belastet (novellefilm for ungdom, 2003)  Biene (lettlest, Damm, 2003)  Stor gutt (bildebok, Aschehoug, 2003)  Minst (barnebok, Aschehoug, 2002)  Bobben – igjen! (lettlest, Cappelen Damm, 2001)  40 (dramatikk, 2001)  Bobben (lettlest, Damm, 1999)  Aldo Monrad. Meningen med livet (ungdomsbok, Aschehoug, 1999)  Du ser SÅ godt ut (dramatikk, 1999)  Weekend (spillefilm, 1998)  Webers lov (roman, Tiden, 1998)  Sexy (dramatikk for ungdom, 1998)  Kål og karri (dramatikk for ungdom, 1998)  Aldo Monrad. Fisken (ungdomsbok, Aschehoug, 1997)  Aldo Monrad. Dronningen (ungdomsbok, Aschehoug,1996)  Svev (novellefilm, 1996)  Aldo Monrad. Kornetten (ungdomsbok, Aschehoug, 1995)  Hva avholder nordmenn fra biavl? (essay, 1995)  Instamatic (roman, Aschehoug, 1994)  Den ømme morderen (ungdomsroman, Aschehoug, 1994)  Vanessa (ungdomsroman, Aschehoug, 1993)  Stillemannen – historien om et drap (ungdomsroman, Aschehoug, 1992)  Frøken brenner (noveller, Aschehoug, 1991) Les mer i Store norske leksikon barne- og ungdomslitteratur Norges litteraturhistorie Eksterne lenker Cappelen Damm: Arne Berggren NRK: Dauinger Litteratur Birkeland, Tone m.fl. (2005). Norsk barnelitteraturhistorie. 2. utg. isbn 82-521-5933-8, Finn boken  Rottem, Øystein (1998). Norges litteraturhistorie, b. 8: Vår egen tid. isbn 82-02-15478-2, Finn boken  Slettan, Svein (2005). «Maskulinitet under press. Ei linje gjennom Arne Berggrens ungdomsbøker», i Årboka LBU. isbn 82-521-6527-3